Río Hudson

O **río Hudson** é un río de 506&nbsp;km de lonxitude, que discorre principalmente polo estado de Nova York nos Estados Unidos de América, formando en parte a fronteira entre os estados de Nova York e de Nova Jersey. O nome do río provén de Henry Hudson, un inglés que navegaba por conta de Francia e de Holanda que explorou o río en 1609. Con todo o primeiro europeo en exploralo foi o italiano Giovanni da Verrazano en 1524, cuxa expedición foi financiada polos comerciantes florentinos de Lión e por Francisco I de Francia.

## Xeografía 
O nacemento oficial do río Hudson é o lago *Tear of the Clouds* (literalmente bágoa das nubes) nos montes Adirondacks. Con todo, o río que se deriva do lago é máis ben coñecido baixo os nomes de *Feldspar Brook* e logo de *Opalescent River*, ríos que se incorporan ao Hudson ao nivel da cidade de Tahawus. O verdadeiro río ten realmente o seu nacemento só uns quilómetros ao norte de Tahawus, á altura do lago Henderson. A confluencia do Hudson e do río Mowhawk, o seu principal afluente, está situada en Troy (no norte de Albany, a capital do estado de Nova York), no sur de *Federal Dam* (literalmente a presa federal) que fai de confluencia entre *Upper Hudson River Valley* e o *Lower Hudson River Valley*. A partir de Troy, o Hudson ensánchase aos poucos, ata desembocar no océano Atlántico, entre Manhattan, Staten Island e as costas de Nova Jersey na *Upper Bay* de Nova York.

Os neerlandeses chamaban antigamente ao Hudson *Noort Rivier* (río do Norte) por oposición ao Delaware, bautizado *Zuide Rivier* (río do Sur), nome que aínda se escoita ás veces en emisións de radio. O nome de *Hudson River* foi posto polos ingleses en honra de Henry Hudson, navegante británico que remontara e explorado o río por conta da Compañía Holandesa das Indias Orientais.

O río Hudson está considerado como un río, con todo, o *Lower Hudson River Valley* é en realidade un estuario mariño, dado que a influencia da marea chega ata a *Federal Dam* de Troy. Tendemos así a considerar sen razón ao Hudson como un dos ríos máis longos dos Estados Unidos, mentres que xeograficamente é de feito só un estuario na maior parte do seu percorrido. Este fenómeno explica o nome mohicano do río, Muh-hei-kun-ne-tuk, o que significa "o río que remonta as dúas beiras".

As súas fortes mareas fan que partes do porto de Nova York sexan difíciles e perigosas para a navegación; durante o inverno, bloques de xeo flotan polo curso do río, de norte a sur ou de sur a norte, dependendo das mareas. O caudal aproximado do río é da orde de 425 m³/s á altura de Troy, mentres que alcanza os 606 m³/s á altura de Nova York.

Ao río Hudson chámaselle ás veces o "Río alagado". En efecto, a subida do nivel das augas consecutiva á glaciación de Wisconsin, a glaciación máis recente, arrastrou unha incursión mariña que alagou certas chairas costeiras, e trouxo auga salgada ao nivel da desembocadura do río. O antigo leito do río está delimitado moi claramente baixo o océano Atlántico, estendéndose ata o bordo da plataforma continental. Ao norte, o Hudson está unido ao Lago Erie pola Canle Erie, que permite un enlace directo entre o océano Atlántico e os Grandes Lagos.

### O Narrows 
*Narrows* é o estreito marítimo que separa as circunscricións de Brooklyn e de Staten Island, ao nivel da desembocadura do Hudson. Asegura a conexión entre a parte norte e a parte sur da baía de Nova York (*New York Bay*), e foi considerado desde hai tempo como o pórtico marítimo da cidade, constituíndo ao longo da Historia o principal acceso ao porto da cidade.

A formación do Narrows remóntase a preto de seis mil anos, na época da última glaciación. Antes, as illas de Staten Island e de Long Island estaban unidas, e impedían ao Hudson desembocar no océano Atlántico a través do estreito. O río desembocaba entón ao océano na baía de *Raritan Bay*, situada máis ao sur que Narrows, seguindo un traxecto situado máis ao oeste, no estado actual de Nova Jersey, ao longo dos volcáns Watchung.

### Afluentes 
[miniatura|dereita|Imaxe da [NASA do baixo Hudson]]
Relacionados de sur a norte pola localización da súa desembocadura:
* Opalescent Brook
* Cedar River
* Indian River
* Boreas River
* Schroon River
* Sacandaga River
* Mill Creek
* Battenkill River
* Hoosic River
* Mohawk River
* Normans Kill
* Catskill Creek
* Esopus Creek
* Rondout Creek
* Roeliff-Jansen Kill
* Crum Elbow Creek
* Wappingers Creek
* Fishkill Creek
* Moodna Creek
* Croton River
* Pocantico River
* Sparkill Creek
* Wicker's Creek
* Saw Mill River

## Véxase tamén
### Ligazóns externas 
* Hudson Riverkeeper 
* Scenic Hudson (Hudson pintoresco)